ארגון הצופים העולמי

ארגון תנועת הצופים העולמי (באנגלית: World Organization of the Scout Movement; בראשי תיבות: WOSM) הוא ארגון חוץ-ממשלתי בינלאומי המרכז את רוב תנועות הצופים הלאומיות, ומונה יותר מ-40 מיליון חניכים חברים המשויכים ל-164 ארגוני צופים לאומיים הנמצאים ב-224 מדינות וטריטוריות. הארגון הוקם בשנת 1922 בז'נבה, שווייץ, כמקבילה של אגודת המדריכות והצופות העולמית (World Association of Girl Guides and Girl Scouts -WAGGGS), וכחלק משאר הארגונים הבינלאומיים של תנועת הצופים.
ייעודו של הארגון הוא לתרום לחינוך הנוער דרך מערכת ערכים המושתתת על "הבטחת הצופה" ו"חוקת הצופה", כדי לעזור לבנות עולם טוב יותר שבו אנשים פועלים להגשמה עצמית כפרט וממלאים תפקיד מועיל בחברה. ארגון הצופים העולמי מחולק לאזורים ופועל באמצעות ועידה עולמית, ועד עולמי, ומשרד עולמי.
ארגון הצופים העולמי מחזיק בשלושה מרכזי צופים עולמיים ואחראי לארגון ג'מבורי הצופים העולמי, הנערך מדי ארבע שנים. בנוסף, אחראי ארגון הצופים העולמי על אירוע World Scout Moot, ג'מבורי המיועד לצופים בוגרים בגילאי 17 עד 26, וארגן בעבר את ה- World Scout Indaba, מפגש עולמי המיועד למדריכי צופים. קרן הצופים העולמית היא קרן קבועה התומכת בפיתוח הארגון ומנוהלת על ידי דירקטוריון נפרד.
ארגון הצופים העולמי נמצא בסטטוס מייעץ למועצה הכלכלית חברתית של האומות המאוחדות.

ועד הצופים העולמי

ועד הצופים העולמי (World Scout Committee) הוא הגוף המבצע הראשי של ועידת הצופים העולמית והוא בנוי ממתנדבים שנבחרים בבחירות. הוועד מייצג את ועידת הצופים העולמית בין פגישות הפורום המלא שלה. חברי הוועד נבחרים בבחירות שמתקיימות כל 6 שנים בוועידת הצופים העולמית בלי חשיבות ללאומיותם.

זאב הארד

זאב הארד (Bronze Wolf) הוא סימן ההוקרה היחיד המוענק על ידי ארגון הצופים העולמי עבור שירות יוצא דופן לקידום תנועת הצופים בעולם. זאב הארד הוענק לראשונה ללורד באדן פאואל בסטוקהולם בשנת 1935. בין מקבלי פרס ההוקרה נמנה גם יהודה ברקאי מראשי תנועת הצופים העבריים.

משרד הצופים העולמי

משרד הצופים העולמי (World Scout Bureau), המוכר גם בתור "המשרד הבינלאומי", הוא המזכירות המוציאה את ההוראות של ועידת הצופים העולמית ושל ועדת הצופים העולמית. משרד הצופים העולמי מנוהל על ידי המזכיר הכללי, שנתמך על ידי צוות קטן של עובדים טכניים. צוות המשרד עוזרים לארגונים לשפר את רוח התנועה על ידי אימונים מקצועיים והתנדבותיים, ביסוס מדיניות כלכלית וגיוס כספים, שיפור אמצעים קהילתיים ועזרה לבסס את הכלים הלאומיים של כל מדינה במטרה לקדם את יסודות תנועת הצופים.
הצוות גם עוזר לארגן אירועים גלובליים כמו ג'מבורי הצופים העולמי, לעודד אירועים אזוריים וליצור קשרים בין תנועת הצופים לבין ארגונים בינלאומיים אחרים.
משרד הצופים העולמי מנוהל בשני מוקדים: המשרד המרכזי בקואלה לומפור, מלזיה, והמשרד המשני בז'נבה, שווייץ.

אזור צופי ערב

אזור צופי ערב, הידוע גם בשם ארגון הצופים הערבים הוא חטיבה בתוך ארגון תנועת הצופים העולמי אשר משרדי המטה שלו נמצאים בקהיר, מצרים. עד שנת 1954, הצופים הפכו להיות כל-כך פופולריים בקרב מדינות ערב עד שארגון הצופים העולמי החליט להקים את אזור צופי ערב בדמשק, סוריה.
האזור מורכב מ-18 מדינות חברות בהן מתקיימת פעילות של תנועת הצופים במערב אסיה ובצפון אפריקה, כולל אלג'יריה, בחריין, מצרים, ירדן, כווית, לבנון, לוב, מאוריטניה, מרוקו, עומאן, פלסטין, קטר, ערב הסעודית, סוריה, סודאן, תוניסיה, איחוד האמירויות הערביות ותימן.
למרות שנכון להיום בעיראק אין ארגון צופים מוכר כחלק מהצופים העולמיים, קיימת בעיראק פעילות צופית והמדינה שייכת לאחת מהמדינות המייסדות של אזור צופי ערב. קיימת תנועת צופים גם בסהרה המערבית בתמיכתם של הצופים מהאיים הקנריים.
האזור פועל בשיתוף פעולה ובהקבלה לאזור צופי ערב של אגודת המדריכות והצופות העולמית (WAGGGS).
בשנת 2006, נבחר ד"ר עטיף עבדלמג'יד עבדלרחמן אחמד מסודן למזכ"ל אזור צופי ערב.

היסטוריה

צופים במדינות ערב החלו בסוריה ובלבנון בשנת 1912. בשנת 1938 צופי סוריה הזמינו את מנהיגי הצופים הערבים להתאסף בבלודאן, עם משתתפים מלבנון, מצרים, פלשתינה ועיראק.
במהלך ועידת הצופים העולמית ה-14 בליכטנשטיין, סוריה הציעה לארח את ג'מבורי הצופים העולמי ה-8, אך ההצעה לא התקבלה אחרי שצופי ישראל ביחד עם משלחות אחרות מחאו על כך שחניכי צופים ישראלים לא מורשים להיכנס למדינות ערב. המשלחת הערבית הרגישה שהם לא יוכלו לארח אירוע בינלאומי בסדר גודל עולמי והחליטו לארגן אירוע ברמה פאן-ערבית. התוכנית הוכנה בשנת 1954 ואושרה על ידי מועצת הליגה הערבית בפגישתה ה-21 עם הקמת ארגון הצופים הערבי. ועידת הצופים הערבית הראשונה (והג'מבורי הערבי הראשון) התקיימה בזבדאני, סוריה, בקיץ 1954, שם נבחר לראשונה ועד הצופים הערבי.

קרן הצופים העולמית

קרן הצופים העולמית (World Scout Foundation, WSF) היא מוסד בינלאומי ללא כוונת רווח המבוסס בז'נבה, שווייץ, אשר הוקם בשנת 1969 אך אורגן מחדש לצורתו הנוכחית בשנת 1977. משימתה המוצהרת של הקרן היא לפתח את תנועת הצופים העולמית על ידי תמיכה כלכלית ותמיכה אחרת כדי לעזור לפיתוח התנועה באמצעות ארגון הצופים העולמי. נשיא הכבוד של הקרן הוא הוד רוממותו קרל השישה עשר גוסטב, מלך שוודיה, שמשתתף באופן פעיל בפעילות הקרן.
קרן הצופים העולמית אוספת באופן קבוע תרומות הון מאנשים, קרנות, תאגידים, ממשלות ומחברי תנועת הצופים. כמעט כל הרווח הנצבר מהשקעות נתרם לארגון הצופים העולמי. הקרן מבקשת לעיתים גם תרומות שונות לתמיכה בפרויקטים ספציפיים של תנועת הצופים העולמית, כגון הפרויקט Gifts for Peace.

פורום הצופים הצעירים העולמי

פורום הצופים הצעירים העולמי מספק הזדמנות לחברים הצעירים בתנועת הצופים העולמית לדון ולבטא את דעותיהם ורעיונותיהם על נושאים אשר מעניינים אותם ברמה העולמית. דרך הכנת נושאים שונים והמלצות לוועידת הצופים העולמית ולועד הצופים העולמי, אליהם הפורום משויך, המשתתפים יפתחו את המיומנויות הדרושות לחיזוק יכולתם לקחת חלק בתהליכי קבלת החלטות. זהו אחד האירועים החשובים ביותר בארגון הצופים העולמי.
כל ארגון צופים לאומי מוזמן לשלוח משלחת לפורום הצופים הצעירים העולמי. רק נציגים אשר חברים בארגון הצופים העולמי יכולים להשתתף בפורום. המשתתפים חייבים להיות בין הגילאים 18 עד 26 בשנת קיום הפורום.

יועצים צעירים לוועד הצופים העולמי

בעקבות העדיפות האסטרטגית מספר 1 בנושא מעורבות נוער, והחלטה 11/05 של פורום הצופים הצעירים העולמי, שאומצה בוועידת הצופים העולמית ה-37, הוחלט על הקמת צוות יועצים צעירים לוועד הצופים העולמי. תפקידם של היועצים הצעירים הוא להגדיל את השתתפות הצעירים בקבלת החלטות ולחזק את מעורבותם בתנועת הצופים. מערכת היועצים הצעירים נבנתה ברוח של חיזוק הצעירים בתנועת הצופים העולמית, והיא נחשבת כצעד ביניים להשגת מטרה זו. ליועצים הצעירים יש אחריות לעבוד עבור ארגון הצופים העולמי כמכלול - ולא רק כחברים צעירים בתנועה - אך לאותם צעירים הנבחרים על ידי פורום הצופים הצעירים העולמי ישנה אחריות גם כלפי ציבור הבוחרים שלהם.
היועצים הצעירים לוועד הצופים העולמי נבחרים על-מנת לעזור ולייעץ לוועד בראייה של נוער וצעירים. כל משתתפי פורום הצופים הצעירים העולמי יכולים להתמודד בבחירות, אך עם זאת רק מועמד אחד יכול להיות מכל מדינה. בסך הכל שישה יועצים צעירים נבחרים והם מוזמנים להשתתף בפגישות של ועד הצופים העולמי ובפגישות של צוות התכנון של פורום הצופים הצעירים העולמי הבא.

מרכזי צופים עולמיים

קיימים כיום שני מרכזי צופים עולמיים הפועלים למען צופים מכל העולם, מקיימים סמינרים ואירועים ברמה המקומית, האזורית והעולמית.
מרכז הצופים הבינלאומי בקנדרסטג בשווייץ, מופעל על ידי ארגון Scouts International Home.
מרכז הצופים הבינלאומי בקהיר במצרים, מופעל על ידי אזור הצופים הערבי.

סמל הצופים העולמי

הסמל של ארגון הצופים העולמי הוא הפלר דה ליס המוקף בחבל עם קשר שטוח ברקע סגול. באדן פאוול השתמש לראשונה בפלר דה ליס בפאטץ' שהעניק לצופי הצבא הבריטי ולאחר מכן אימץ אותו לתנועת הצופים. הקצה בצורת חץ מייצג את סימון הצפון במצפן, ומטרתו לכוון את הצופים במסלול של אחדות ותרומה. שלוש הנקודות בפלר דה ליס מייצגות את השירות לאחרים, החובה לאלוהים והציות לחוקת הצופה. שני הכוכבים הבנויים מ-5 קרניים מייצגים את האמת ואת הידע, עם 10 קרניים המייצגות את עשר מידות הצופה. הקשר בבסיס הסמל מייצג את המשפחה של הצופים. החבל המקיף את הסמל מייצג את האחדות והמשפחתיות של תנועת הצופים העולמית.
הסמל נלבש על מדי כלל חניכי תנועת הצופים המשויכים לארגון הצופים העולמי, בגרסאות שונות, כאשר כל ארגון צופים קובע את האופי בו נענד הסמל. בישראל, סמל הצופים העולמי נלבש רק על ידי בכירים בתנועה או על ידי חניכים שלקחו חלק במשלחות לחו"ל.

מקורות הסמל

הלורד באדן פאוול החל להעניק תג בצורת פלר דה ליס עם ראש חץ לסיירי צבא שאותם הכשיר בעת ששירתו בהודו בשנת 1897. מאוחר יותר הוא הכין תג של פלר דה ליס עשוי נחושת לכל המשתתפים של מחנה הקיץ הניסיוני הראשון באי Brownsea בשנת 1907.
באדן פאוול כלל עיצוב לתג של הצופים בספרו, צופיות לבני הנעורים, שהיה פלר דה ליס פשוט עם המוטו "היה נכון" בגלילה מתחתיו. הוא טען שפלר דה ליס היה נפוץ כסמל למצפן על מפות, ותפקיד הצופים הוא להראות את הדרך בעשיית חובתם ועזרה לזולת.
הנוצות של הפלר דה ליס הפכו לסמל לשירות לאחרים, חובה לאלוהים, וציות לחוקת הצופה. שלושת עקרונות אלה מהווים את הבטחת הצופים אשר נעשית על ידי צופים חדשים כאשר הם מצטרפים לתנועה (בישראל, ההבטחה הצופית מתקיימת רק במהלך כיתה ח', לקראת הכניסה לקורס ההדרכה). הפלר דה ליס עבר שינוי בהמשך, ונוספו לו שני כוכבים מחומשים, המסמלים את הידע ואמת. ה"קשר" שמחבר את שלוש הנוצות יחד נוסף כדי לסמל את המשפחה של תנועת הצופים.